# Don Chisciotti e Sanciu Panza/La visioni

../12 ../Poesie siciliane/Indice IncludiIntestazione 14 giugno 2023 75% Da definire
Don Chisciotti e Sanciu Panza Giovanni Meli CC BY-SA 3.0 GFDL Indice:Poesie siciliane.pdf //it.wikisource.org/w/index.php?title=Don_Chisciotti_e_Sanciu_Panza/La_visioni&oldid=- 20230614091302 //it.wikisource.org/w/index.php?title=Don_Chisciotti_e_Sanciu_Panza/La_visioni&oldid=- 20230614091302
LA VISIONI
1 Dica sonnu cui voli, eu juriria Chi appi sta notti vivu ’ntra la stanza, Da facci a facci parrannu cu mia Lu fu bona-memoria Sanciu Panza, Chi vai facennu, eu dissi, salvi a tia? Vegnu, rispusi, a fari ’na crianza, Un ringraziu ben giustu e doverusu A cui mi à risu celebri e famusu. 2 E di unni veni? Vegnu, riplicau, Da l’elisj campagni, chi Minossu Dignu di stu compensu mi trovau, Pri avirmi in terra rusicatu l’ossu, Li ricchi mi fuïanu pri babbau, Tocca ora ad iddi stari ’ntra lu fossu, Sta sorti d’ingiustizj dda ’un cci sunnu, Ch’unu patiscia in chistu e all’autru munnu. 3 Dda tuttu si equilibra, amicu caru, Non rispetti di titulu e di sangu; Nun cc’è riguardi d’impegni e dinaru, L’almi dda vennu nudi e senza rangu, Pri scansari lu fossu autri riparu Nun cc’è chi un vijuleddu largu un spangu, D’unni passanu a stentu, e a la sfuggita Virtù meriti, e affanni di la vita. 4 L’omu ch’è di una razza d’animali Di mistu foru (e chistu voli diri, Ch’è fisicu metà, metà morali) Divi pri essenza di natura aviri L’idia distinta di lu beni e mali, Chist’ultima si acquista cu patiri; E quannu ’un si à saldatu la partita, L’equilibriu si fa ’ntra l’autra vita 5 Ben veru chi s’ammetti e si rapporta L’omu, chi à avutu onesti godimenti, L’istintu di natura cci lu porta, Nè chistu cci fu datu inutilmenti, Ma lu morali so cci apri ’na porta Ad aviri un’idia di li turmenti In persuna di l’autri, ed a sti provi Meritu acquista quannu si commovi. 6 Ma chistu è pocu pri aviri un cantiddu Dintr’a l’Elisi; si però succurri, Ajuta l’infelici, oh beat’iddu! Cui cc’è tra nui, chi ad abbrazzarlu ’un curri? Ma lu numeru è troppu scarsuliddu Di benefici ricchi, e raru occurri Di vidirni a di campi qualchedunu; Lu saturu nun cridi a lu dijunu. 7 Ora conusciu, eu dissi, ca sì Sanciu, Manifestu si fa lu to parrari, Cci àju fattu l’oricchia, e nun ti scanciu Li mutti antichi nun li poi scurdari, Mi arriminu, ripigghia, com’un granciu, Ma nun sù chiddu cchiù di tri dinari; Guardami di ’nautru occhiu, comu esenti Di carni e di ossa, ora sù tuttu menti. 8 E agghiunci chi sta menti si la spassa Cu Virgiliu, cu Oraziu, e Ciciruni, Di Socrati e di Esopu nun si arrassa, E spissu stà cu Seneca e Platuni. Nui dda ’ntra ddi vuschitti, parti a massa, Parti a dui, parti a tri, supra un vadduni Scurremu, comu fussimu incantati, ’Ntra un mari di delizii e veritati.
9 Seguita, cci diss’iu, dammi un’idia Cchiù estisa di l’Elisi godimenti; Chi t’aju a diri? rispusi iddu a mia, Nun si ponnu adattari a la tua menti; Pirchì a lu munnu ’un cc’è ’na qualsisia Cosa, chi cci assimigghi picca e nenti, Ed iu stissu pri farimi capiri Divu li mei concetti anchi avviliri. 10 Li gusti di vuautri viventi Cunsistinu o in parentisi di mali, O stannu addossu di li patimenti. La rugna, chi arraspàti è un gustu tali, E si prima la fami nun si senti Lu manciari un è gratu, e sensuali; Lu tediu vi fa amari li spettaculi, E guditi vincennu intoppi, e ostaculi. 11 S’ultra di chisti in vui cc’è qualchi idia D’autri piaciri, è chista tutta vana, Pirchì appujata è supra la bugia, Chi tantu regna ’ntra la razza umana, Ch’alza teatri ’ntra la fantasia, Duvi l’illusioni si cc’intana, E ’ntra li lampi di sapuni vasti Presenta pompi, e ambiziusi fasti. 12 E datu un omu esenti di ogni mali Cridi pri tantu sia felici chissu? Si guardi a funnu ’ntra lu so morali Cci trovi ch’è in discordia cu se stissu; Qualunqui beni avissi nun è tali Di appagarlu, e di dari un puntu fissu A li tanti disii, Idri perfetti. Trunchi ’na testa, e nascinu autri setti. 13 Ultra di chisti (soffri ch’eu lu dica, Pirchì nui pari spiriti scupremu ’Ntra l’interna di l’omu ogni muddica, E l’istinti cchià occulti cci leggemu) Ora sacci ch’in chisti si cc’intrica Un certu istintu dilicatu estremu, Ch’è un puntu metamaticu, ma chissu Tira tutti li linei a se stissu. 14 E quantu cc’è d’attornu in celu, in terra, ’Ntra lu mari, ’ntra l’aria, e lu criatu, Tuttu lu voli, e quantu pò si afferra Si nun veni rispintu, e rintuzzatu. Eccu chi campa ’ntra perpetua guerra O cu se stissu, quann’è raffrenatu Da ragiuni, o impotenza; o chi si vara Ed a la propria specii la dichiara. 15 Addunca posta sta mala simenza, Chi cci àvi l’omu dintra lu so cori, O si diporta mali e ad evidenza Campa infelici, e dispiratu mori Si si raffrena soffri vijulenza, E si beni raggiuni lu ristori Di li soi sforzi, è chistu un linimentu, Ma nun si pò chiamari godimentu. 16 Ma in nui di mali mancu cci nn’è idia, Li beni sunnu tutti positivi Tutti riali, ma la fantasia Di l’omu nun li capi, nè ricivi. Figùrati la bella Poesia, L’immagini cchiù allegri, e cchiù giulivi, La musica cchiù grata, e insinuanti, Chisti pri nui sù inezii tutti quanti. 17 Ridirai si tu senti unni cunsisti Lu godimentu, chi nni fa beati, Pirchì scopriri ’un ponnu li toi visti Li gran biddizzi di la viritati, Li veri essenzi di li corpi misti, Di cui li munni surginu criati, Quali forza, o putenza, e quali liggi Nell’ordini li regula, e diriggi? 18 L’osservari, e cunusciri in se stissa La materia, chi forma suli ed astri, Cos’è la luci, e si nni resta fissa, Dintra li corpi, o torna a roti mastri? E di sta terra, chi cc’è suttamisa, E di li soi vicenni, e li disastri Li causi conuscirni e l’oggettu, E lu tuttu vidirinni di nettu? 19 Lu comprendiri cui nell’animali Fa la vitalità, fa lu moturi, Cui fa lu sensu; e chistu pirchì è tali Chi vi distingui in vucca lu sapuri, L’oggettu ’ntra li tubi visuali, ’Ntra l’oricchi li soni, in nasi oduri, E ’ntra la peddi, e la periferia Si un corpu o duru, o moddu, o lisciu sia. 20 Lu cumprenniri, e vidiri distintu Cui dintra l’omu pensa, ed opra, ed unni? E comu in iddu si svegghia l’istintu. Cos’è in se stissu e duvi si nascunni? Comu da l’intricatu laberintu D’un corpu organizzatu si diffunni Lu sensu, e comu in celu ’ntra momenti Da lu locu, unni stà, scurra la menti? 21 Chisti cognizioni chiari, e netti E autri chi lungu sarria dirli a tia, Fannu dda verità, chi l’almi eletti ’Ntra l’Elisi felicità, e ricria. Cci nn’è cchiù estisi poi, chi in vista metti A nui lu celu quannu cci carria ’Ntra novi munni, chi nun ànnu fini Tutti di forma novi, e pilligrini. 22 Chist’è pri nui l’ambrosia dilicata, La vivanna celesti, ed immortali, Tantu da li poeti celebrata, Ma d’iddi stissi conosciuta mali. Nun si mancia, nè vivi, ma è gustata Da l’almi puri cu trasporti tali, Chi tra piaciri ogni piaciri eccedi, E lu celu pri grazia lu cuncedi.
23 Chista cc’è data tra la circustanza Chi l’omini di alcuni di nui fannu A lu munnu onorata rigurdanza Pri qualchi dittu, o fattu memorannu. Sta grazia da lu celu mi si accanza Per opra tua, chi spissu anchi jucannu Cui leggi la mia storia in poesia Approva, e cita qualchi specia mia. 24 Sta grazia, chi eu trovu consolanti, Mi obliga a tia, mi attacca eternamenti. Basta, diss’iu, gradisciu, pass’avanti, Comu muristi? Rispusi: Eccellenti; Comu in regni corrutti, ed ignoranti, Mori lu saggiu, e giust’omu saccenti, Vali a diri: finiu la mia tragedia Tra guai, vudedda fradici, e inedia. 25 E sta morti eccellenti tu la chiami? Sì, rispusi, pirchì fu gloriusa, E da li duri terrestri legami Mitigau la ruttura dulurusa. Si cci pò aviri attaccu cu la fami? Cu li guai, cu la vita turmintusa? A chisti tali in odiu di la sorti Morti cc’è vita, e cc’è la vita morti. 26 Dunca, ripigghiav’eu, la tua sciagura, Mortu lu tò patruni, ’un ti lassau? Anzi, mi rispus’iddu, sin d’allura A mia cu filu duppiu si attaccau, E sulu nni spartiu la sipultura; Partennu ’ntra sti sensi mi parrau: Ora chi fazzu la mia ritirata Vogghiu essiri da tia ringraziata. 27 Jeu sù, soggiunsi, accusata da pazza, Pirchì cumpartu grazj, e favuri, A li demeritati mala-razza, Chi fannu a la sua specj disonuri; E tegnu sempri attaccati li vrazza A la genti di meritu, e di onuri; È in parti veru, ma lu pazzu è l’omu, Chi decidi, nè sà lu chi, nè comu. 28 Nun ti pozzu diri autru e lasciu a tia Stu casu da decidiri: si centu Figghi àvi un patri, e sù ’ntra sta jinia Sciocchie scaltri, gnuranti e di talentu, Quali ’ntra chisti cchiù riguardiria Quann’iddu avissi a fari testamentu? Lu patri per istintu naturali È sempri patri, ed ama a tutti uguali. 29 Conusci, chi lu scioccu e l’ignuranti Da se nun ponnu farisi fortuna, Perciò a chisti cchiù veni e cchiù cuntanti S’àvi sennu e giudiziu, cci duna: S’iddu però voli purtari avanti, Pri li niputi li boni vuccuna, Li lascia a un figghiu scaltru chi li guarda, E l’accrisci liccannusi la sarda. 30 A lu cuntrariu poi ben conuscennu, Chi lu giudiziu è cchiù di li dinari A chiddi figghi di talentu, e sennu Li lassa da se stissi industriari: O a jiri di saggizza percurrennu Li strati non battuti, e sigulari, Cussì tu conuscisti quali sunnu Li basi, unni s’aggira oggi lu munnu. 31 Conoscisti pri mia, chi lu potenti È l’omu snaturatu, impiu, e crudili; Conoscisti pri mia, chi li talenti Pri lu munnu sù l’arti infami e vili; Conoscisti pri mia, chi sù apparenti Li beni, in cui fortuna alza li vili; Pri mia campasti virtuusu e saggiu, E a l’immortalità farrai passaggiu. 32 Ma mi dirrai: Dunca lu vulgu tuttu, Tutti li vacabunni, e spirlacchiuni, ’Annu a l’Elisi lu salvu-conduttu? Passannu dda pri Socrati, e Platuni? Mi spiegu: cui a stu statu s’è riduttu Pirchì fu viziusu, o fu mandruni Chistu nun trasi tra li pochi e rari, Ch’eu mettu a la cuppella a depurari. 33 Accussì dittu, spirìu la furtuna Pirchì a ddi lochi nun cci àvi ingerenza: Quannu già l’alma lu corpu abbanduna Resta scuverta, e a nudu la cuscenza; E l’idei ’ntra la menti ad una ad una Leggiri in nui si ponnu di presenza, E di la verità li rai lucenti Cci tennu ’ntra un oceanu di cuntenti, 34 E dimmi, replicai, lu to patruni Unni fu situatu? Oh! mi rispusi, Cci foru attacchi ’ntra ddi piluccuni Di judici tremenni, e rigurusi; Cci fu cui pri li soi grandi-fudduni, Tantu a lu munnu celebri e famusi, Lu vuleva pri sempri cunnannari Li venti cu ’na riti a carcerari. 35 Ma poi riguardu all’animu curtisi, A lu bon cori, e retta intenzioni, Nni vulevanu menzu ’ntra l’Elisi; Ma stu tali progettu si cci opponi, Chi l’omini ’un ponn’essiri divisi; Perciò si fici sta decisioni: Stia ’ntra l’Elisi la mità di l’annu, L’autra vaja li venti assicutannu. 36 E si la passau liscia povir’omu In grazia di la sua menti non sana, Pirchì cci stava preparatu un tomu Di un processu, ch’è misu in quarantana, Unni veni accusatu lu so nomu Pri corrutturi di la specii umana, Avennu misu cu sciocchi avventuri In cappa-e-spata la virtù ed onuri.
37 Chi dall’epoca in poi chi fama sparsi D’essiri a stravaganzi accumpagnati L’onuri, e la virtù, tutti, com’arsi; Cci ànnu li spaddi l’omini vutati; D’allura in poi cchiù in terra nun apparsi Nè probità né fidi, nè onestati, Foru avviliti a via di frizzi e botti, Cu diri a cui li vanta: è un Don Chisciotti. 38 Tu, in un seculu a nui posteriuri, Nni ài vidutu li tristi conseguenzi; Senza la probità, senza l’onuri L’omini a sistemari ’un cci sù menzi; Perpetui guerri, ingiusti pretensuri, Tradimenti, e ingratissimi compenzi, ’Nsumma, mancanu sti punti di appoggiu, Sfirrau, nè cchiù si accurdirà stu roggiu. 39 Avogghia a fari liggi boni e santi, Regulamenti saggi; è tempu persu, Chi, o vennu spirtusati tutti quanti, O sunnu interpetrati a lu riversu: Senza costumi ’un si pò jiri avanti; Comu la navi, chi ’un pò jiri avversu Senza timuni, ancorchì fussi chista Di vili e sarziami ben provista. 40 Scervantes, chi pretisi sbarbicari Lu pregiudiziu dominanti allura Di l’erranti bravuri militari, Nun conusciu di l’omu la natura, Chi ’ntra lu menzu nun cci sà marciari; Pigghia sempri un estremu, chi l’uscura; E si da chisti si distacca e sposta, Sauta, e sbatti l’estrema parti opposta. 41 Ddocu l’interrumpj: sbagghia cui cridi, Ch’eu mi prefissi ’ntra l’istoria mia Di ripistari li guerri, e disfidi Di l’erranti, già fu, cavallaria; O seguitari a la ceca li guidi Di Scervantes, battennu la sua via; Ma sulu m’ideai, sul’iu pretisi Li toi progressi mettiri in palisi. 42 Fari vidiri comu un ignoranti, Ma di bon sensu, ed adequata menti, Quant’àvi chista cchiù netta e vacanti, Quantu ricivi cchiù li documenti, Chi cci arrivanu lucidi, e lampanti Da guai, da traversj, da patimenti; Ma cui d’erruri l’àvi china, ddocu La verità nun pò truvari locu. 43 Cussì si scrivi francu in carta bianca Qualunqui saggia e dota lezioni; Ma lu locu, unni scriviri vi manca S’è scritta tutta senza eccezioni. Ti misi a dritta esperienza, e a manca, Un pazu, chi ’mmiscava a cosi boni Li stravaganzi, acciocchì tu putissi Esaminari e scegghiri fra chissi. 44 Basta, ripigghia Sanciu, non occurri Chi ripitissi quantu in sensi chiari Dintra l’istoria mia spieghie discurri Tutti sti verità pri dimustrari. Ma si cc’è cui liggennula la scurri Senza avvertirci supra, e meditari, Saccia chi Don Chisciotti ad iddu lumi Puru pò darci intornu a lu costumi 45 Non a casu li Dei m’ànnu accurdatu Di presentarmi a tia, ed isvelari Quantu ’ntra l’autru munnu s’è passatu Pri causa di chist’omu singulari, E di Scervantes, chi l’à celebratu Cu ’na certa ironia, chi fa spiccari Lu ridiculu ancora da li boni Tratti d’iddu curtisi ed azioni. 46 Pirchì ’un cc’è statu nuddu sinu ad ora, Chi cci à saputu fari li commenti, E la moralità cacciarni fora, Chi stà chiusa in ridiculi accidenti. Dirremu: per esempiu, chi ’un ristora Lu bonu vinu, e chi nun vali a nenti, Pirchì in locu di un vasu riccu e adornu Posa, o si vivi in ciotula di cornu? 47 Dirremu: chi un diomanti ’un à valuri, Pirchì è statu ’ngastatu ’ntra lu chiummu? Accussì puru la virtù e l’onuri Cunservanu lu so meritu summu O sù ’ntra li miserj e li sciaguri, O sù di li pazzj ’ntra lu ribummu; Lu saggiu scegghi lu diomanti allura, E lu chiummu lu jetta e nun lu cura. 48 Li stravaganzi alludinu a ddi tali Pocu saggi, ed assai prosuntuusi, Chi cridevanu aviri multu sali Pri aviri lettu romanzi amurusi, E chi si reputavanu anchi uguali A Licurgu, a Soluni, e autri famusi, Presumennu perciò di sistemari Regni provingj celu terra e mari. 49 Chisti sù stati misi in cappa-e-spata Cu l’avventuri li cchiù stravaganti. Ma nighiremu: ch’è cosa onurata L’essiri in amicizia custanti? Lu sodisfari a la parola data? Cunsirvari la fidi a la sua amanti? L’essiri di l’oppressi difensuri? E nun macchiari mai lu propriu onuri? 50 Dirremu: chi nun sia santu, nè bonu, Lu disiu di riduciri lu munnu Organizzatu tuttu supra un tonu Da fari onuri a chiddi, chi cci sunnu, Nè di guerri sintirni cchiù lu sonu?.. Mi un’incaricu beni, e leva tunnu Lu diri: chi un progettu accussì vastu L’omini esiggi fatti d’autru impastu.
51 Ma non ostanti, tornu a replicari: Chi lu desiderarlu mustra un’alma Disposta per istintu a ben oprari, E cori bonu, e passioni in calma, ’Ntra chisti omini pii e singulari L’abati di San Pier porta la palma L’idea di Don Chisciotti si prefissi, Ma spata nun ’mpugnau, ragiuni dissi. 52 Chistu troppu fidau su la ragiuni, Nè calculau l’umani passioni: Chiddu troppu fidau su lu spatuni, Nè calculau la sua condizioni. Però lu funnu e li miri comuni Nun pò negarsi, chi sù stati boni; Dunca a chisti inclinati a beni oprari Nun si cci pò la gloria negari. 53 Cci sù li pazzi poi perniciusi A li societati, e chisti sunnu Chiddi chi, sempri dintra d’iddi chiusi Fattisi centru di tuttu lu munnu, Li linei cchiù brillanti e vantaggiusi Tutti a se si li tiranu d’intunnu, Cridennu, oh sciocchi! farisi felici Cu ruinari prossimi ed amici. 54 Chisti sunnu li tarli, chi suttili Vannu rudennu a varj riprisi Di la società li magghi e fili, Pri cui cadi, nè cchiù reggi a li pisi. Vistu ài pezza di favi ’ntra l’aprili Bella e ciuruta? Si mai d’idda a spisi Nasci un spicuni di lupa e ciurisci, La gran pezza di favi scarmuscisci. 55 Tali li società sù ruinati Quannu surginu varj trafichini, O prepotenti, tutti dedicati Ad accrisciri cchiù li soi confini, O a sodisfari l’intressi privati O ad appagari li secunni fini. Junti li cosi, cca battiti l’anca, La societati è a tagghiu di lavanca. 56 Ma viju ch’incumincia ad annalbari, Partu, e lu corpu miu, ch’è d’aria cacciu, Com’ài campatu ti esortu a campari Fora d’intrichi, e d’ogni straniu impacciu; Ti esortu puru a non svintuliari Li verità, chi ’nterra ’un ànnu spacciu; Salvu, chi quannu chiusi ’ntra un baullu, La minsogna cc’imprimi lu so ballu.
LU FINI